歸沛縣道中晚泊留侯城
作者：劉長卿
朝代：唐

paragraphs: 訪古此城下，子房安在哉？
白雲去不反，危堞空崔嵬。
伊昔楚漢時，頗聞經濟才。
運籌風塵下，能使天地開。
蔓草日已積，長松日已摧。
功名滿青史，祠廟唯蒼苔。
百里暮程遠，孤舟川上迴。
進帆東風便，轉岸前山來。
楚水澹相引，沙鷗閑不猜。
扣舷從此去，延首仍裴回。